Is dit vergesog as mense onafhanklikheid oorweeg? | Netwerk24
Deur Clifford van Wyk, Oudtshoorn 11 November 2019 00:00
Leopold Scholtz se insigte dwing dikwels respek af, veral weens die gebalanseerdheid in sy argumente.
Hy noem dat deel van ons probleem is die diepe verdeeldheid in die samelewing, waarby 'n gedeelde nasionalisme "bitter moeilik, indien nie onmoontlik nie", raak.
My vraag aan Leopold is: Wat as ons tot die besef kom dat, ten spyte van ons opregte pogings en wense tot eenheid en 'n gedeelde nasionalisme, ons as minderheidsgroep met dieselfde taal, geloof en kultuur, aanhangers van die Grondwet, wat eintlik 'n meerderheid in die Wes-Kaap vorm, erg benadeel word deur regeringsbeleid wat steeds fokus op velpigment as die belangrikste kriterium? Weer eens word die kwaliteit van ons kinders se toekoms onregverdig bepaal deur hul velpigment, terwyl ons in Suid-Afrika juis uiters bewus moet wees vanuit ons geskiedenis dat 'n oorvereenvoudigde beleidsbenadering op velkleur so 'n vernietigende onreg is.
Die strewe na 'n nierassige samelewing en die ideale van die Grondwet, wat taalregte insluit, en dat Suid-Afrika aan almal behoort, is besig om op 'n Orwelliaanse manier tot niet te gaan.
Nie omdat ek enigsins velpigment en ras belangrik ag nie, maar as verklaring histories waar ek vandaan kom met hierdie invalshoek, noem ek dat my vraag as bruin man aan Leopold is: Is dit dan vergesog as mense, die meerderheid in die Wes-Kaap, met 'n eerlike strewe na 'n nierassige, harmonieuse samelewing waar gelyke regte gerespekteer word en velpigment 'n baie, baie minder prominente rol in beleid speel, afstigting/onafhanklikheid van die Wes-Kaap as sterk opsie sou oorweeg? Veral as ons gedwing word tot die besef dat gedeelde nasionalisme onmoontlik geraak het?